
    OER GEOFFREY CHAUCER EN DE CANTERBURY FERHALEN


    Der is in soad oer Geoffrey Chaucer bekend, mar net wêr’t of wannear’t hy berne is, al sil it nei alle gedachten yn Londen west ha tusken 1340 en 1345. Fan syn pake witte wy dat er Robert the Saddler of Robert Chaussier (skuonmakker) neamd waard, dat letter ferbastere waard ta Chaucer. De Frânske namme hoecht ús net te fernuverjen, want mei de bemastering fan Ingelân yn 1066 troch Willem de Oerweldiger binne der in protte Frânske wurden troch de Ingelske taal hinne mjukse.


    Geoffrey’s âlden wienen John Chaucer en Agnes Copton. De Chaucers wiene in famylje fan wynhannelers, dy’t hûzen besieten yn ien fan ’e rykste buerten fan midsieusk Londen, dêr’t ek de wynkelders wienen. Fan ’e Theems koenen de wynfetten streekrjocht de kelder ynrôle wurde, bygelyks de ‘claret’ út Bordeaux.


    Geoffrey hat nei alle gedachten syn oplieding hân oan ’e aalmoezeniersskoalle St. Paul’s Almony en is dêr mei de klassiken yn kontakt kaam. Dêrnei kaam er as paazje yn tsjinst by de skoandochter fan kening Edward III en yn dy funksje koe hy fansels in skat oan ûnderfinings opdwaan by jachtpartijen, feesten, banketten en oare seremoanjes op kastiel Windsor.


    Yn 1359 focht de jonge Chaucer yn it leger fan Edward III yn Frankryk om’t de kening oanspraak makke op ’e Frânske troan. Hy rekke dêrby yn kriichsfinzenskip, mar waard al gau frijkocht, in teken dat er doe al in befoarrjochte posysje ynnaam oan it Britske Hof. Yn ’e tiid dêrnei waard er as koerier ynset foar diplomatike tsjinsten. It skynt dat er in geheime diplomatike missy yn Spanje ôfhannele hat ûnder it mom fan in beafeart nei Santiago de Compostella.


    Yn 1366, it jier fan heite dea, troude Chaucer mei Filippa Pan, in jonkfrou fan ’e keninginne. Chaucer krige doe ek syn earste jierjild as lid fan ’e keninklike hofhâlding yn syn funksje fan lakei of skyldknaap. De jonge húshâlding waard foar de hoftsjinsten beleane mei in simmer- en in wintergarderobe, gelegenheidsklean, in deihier en in jierjild.


    Foar it neist hat er doe ek studearre oan ‘The Inner Temple’, in ynstitút foar rjochtsgeleardheid, in stúdzje dy’t him letter as dûanekontroleur en griffier fan ’e kening te pas kaam. Hy makke yn dy jierren reizen op it kontinint, û.o. nei Italië, dêr’t er faaks yn ’e kunde kaam is mei it wurk fan Dante, Boccaccio en Petrarca. Fan syn ferbliuw yn Genua en Florence is in ferslach bewarre bleaun.


    Yn 1374 skonk de kening de dichter in taslach foar ’t libben fan 5 liter wyn deis en syn opfolger Richard II makke dêrfan yn 1378 in jierjild foar ’t libben fan 20 Ingelske marken, in knoarre jild foar dy tiid. Dat selde jier ferhuze Chaucer nei in wente boppe de Aldgate, ien fan ’e seis stedspoarten, dêr’t hy salang’t er libbe gjin hier foar betelje hoegde, al moast er dy as gemeentefunksjonaris ferbûn oan it dûanekantoar wol ûnderhâlde. Edward III hie him beneamd as kontroleur fan ’e eksportaksynzen op wol, skieppefachten en lear, in wichtige taak, om’t wol Ingelâns foarnaamste eksportwaar wie.


    De boeken dy’t er doe al op syn namme hie wienen ‘It Boek fan de Hartoginne’, nei oanlieding fan ’e dea fan ’e frou fan prins Jan fan Gent, ‘It Fûgelparlemint’, ‘It Hûs fan Rom’, ‘Troilus en Cressida’ en oersettings fan ‘De Fertreasting fan de Filosofy’ fan Boëthius en ‘De Roman fan de Roas’.


    Nei de Boere-opstân, doe’t skieppeboeren de Aldgate bestoarmen om’t de Flaamske lekkenyndustry te min betelle, en as reaksje dêrop de aartsbisskop fan Canterbury tal fan Flaamske wolhannelers ôfslachte, ferhuze Chaucer nei Greenwich yn Kent om frederjochter te wurden en ek waard hy út namme fan dat greefskip ôffeardige nei it Legerhûs fan it Parlemint.


    Yn dy snuorje is er úteinset mei de Canterbury Ferhalen. Kening Richard II hie lykwols noch in nije taak foar him: opsichter fan ’e Keninklike Besittingen. Yn dy funksje moast er tafersjoch hâlde op bou en ûnderhâld fan ’e Tower (dy’t fort, finzenis, arsenaal, munt en ryksargyf wie), op it ûnderhâld fan Westminster Palace en alle oare paleizen, kastielen, keninklike bosken, jachtreservaten, parken, wettermûnen en fiskfivers. Dêrnjonken wie er ek ferantwurdlik foar de werbou fan Westminster Abbey en de katedraal fan Canterbury.


    Yn 1390 waard Chaucer berôve troch strúkrôvers doe’t er mei in soad jild foar it útbeteljen fan leanen ûnderweis wie. Mooglik is er dêrby ferwûne rekke, want yn 1391 lei er syn hege funksje del, al waard er in pear dagen letter noch wol beneamd ta houtfester fan in keninklik jachtgebiet yn Somerset en moast er as gefolch dêrfan yn it Parkhûs fan dat bosk wenje.


    Nei de komst fan kening Hindrik IV sette hy him yn 1399 nei wenjen yn ’e tún fan ’e Frouwekapel fan Westminster Abbey. In jier letter, 25 oktober 1400, stjert Geoffrey Chaucer. Om’t er de Frouwekapel restaurearre hie mocht er dêr ek yn begroeven wurde, al wie dat net fanwege syn dichterskip. Nimmen hie foarsjen kinnen dat syn grêf it begjin wurde soe fan ’e ‘Dichtershoeke’ yn ’e ferneamde tsjerke en dat er noch ris sjoen wurde soe as grûnlizzer fan ’e Ingelske poëzij.


    Hjoed de dei is elk it der oer iens dat de Canterbury Ferhalen ek thúshearre yn ’e rige literêre masterwurken fan ’e midsieuwen, lykas Dantes Godlike Komeedzje en Boccaccio’s Dekamerone. Fan syn hûs yn Greenwich, dat oan ’e dyk nei Canterbury lei, seach hy de beafearten foarby kommen nei it grêf fan ’e fermoarde aartsbiskop en hillige Thomas à Becket, dêr’t fan sein waard dat it wetter út ’e welle by syn grêftombe kwalen genêze koe. Om’t er allerhanne minsken ûnder de beafeartgongers seach en hy nei alle gedachten weet hie fan ’e herberch ‘The Tabard’ yn Southwark (SúdLonden) en syn eigner, de slûchslimme weard Harry Bailly, kin er licht op it idee kaam wêze in tal ferhalen te meitsjen yn it ramt fan in beafeart. En dus lit Chaucer de tûke sakeman Bailly munt slaan út syn gasten troch mei in útstel te kommen dat bedoeld is as wapen tsjin ’e ferfeling op sa’n lange reis: alle 29 dielnimmers, plus Chaucer is 30, sille meidwaan oan in wedstryd yn ’t fertellen fan ferhalen, twa op ’e hinnereis en twa op ’e reis werom:


    
      Elk fan jim moat twa ferhalen betinke,

      Dat sil perfoarst de reis in ein bekrinke, 

      ’k Bedoel twa nei Canterbury, en dan

      Twa op ’e thúsreis, fjouwer dus de man.

    


    Dat soe op 120 ferhalen delkomme, mar úteinlik bleaunen der mar 23 plus in prolooch fan ’e pastoar fan oer.


    De Ferhalen begjinne mei in Algemiene Prolooch, dêr’t de dielnimmers yn foarsteld wurde oan ’e lêzer en opslach ûntstiet der in ryk byld fan ’e Ingelske maatskippij. De personaazjes binne skildere mei in djip psychologysk ynsjoch en der komme grutte ferskillen tusken de ferskate dielnimmers oan ’t ljocht: Sy binne fan hege as lege stân, âld as jong, stichtlik as rûch, leek as geast-like, gelearde as ûnwittende, skelmsk as from, it is in ‘comédie humaine’ fan grutte dramatyske krêft, mei in ferskaat oan skakearrings, sawol fan it groteske, it stichtlike, it satiryske as it komike. As earste bringt Chaucer hjirmei it Folksingelsk op literêre hichte.


    By in beafeart foelen de barriêres tusken stannen en rangen wei. Dêrom koe de weard de ridder ek swarre litte dat hy, de weard, de lieding krige fan it selskip en elkenien him hearrich wêze moast. Wy komme yn ’e kunde mei in ridder (knyght), in mealder (miller), in meier (reeve), in kok (cook), in rjochtsgelearde (man of law), in skipper (shipman), in priores (prioress), hear Topaas (sir Thopas), in muonts (monk), in nonnepryster (nun’s priest), in frou út Bath (wife of Bath), in biddelmuonts (friar), in oanbringer (summoner), in studint (clerk), in keapman (merchant), in jonker (squire), in heareboer (franklin), in dokter (physician), in ôflaatkreamer (pardoner), in twadde non (second nun), in feint fan in kanunnik (canon’s yeoman), in húsbewarder (manciple) en in pastoar (parson).


    It rymskema fan ’e ferhalen ferskilt, al folgje de measte it a-a, b-b, c-c patroan. Dus it lêste wurd fan rigel 1 rimet op ’t lêste wurd fan rigel 2, rigel 3 rimet op rigel 4, rigel 5 op 6 ensafierder. Mar as Chaucer it ferhaal fertelt fan hear Topaas brûkt er in a-a-b-a-a-b skema; dêrby rymje de rigels 1, 2, 4 en 5 opinoar en rigel 3 rimet op rigel 6. De ferhalen fan ’e Priores, de Twadde Non, de Rjochtsgelearde en de Studint binne as in soarte fan stanza skreaun yn in a-b-a-b-b-c-c skema. Dêr rimet rigel 1 op rigel 3, rigel 2 op ’e rigels 4 en 5 en rigel 6 op rigel 7. It ferhaal fan ’e muonts bestiet út acht rigels en dat giet sa: a-b-a-b-b-c-b-c Rigel 1 rimet op rigel 3, rigel 2 op ’e rigels 4, 5, en 7, en rigel 6 op rigel 8.


    Chaucer hat by it skriuwen fan syn ferhalen tankber gebrûk makke fan ’e súksesstoarjes fan tiidgenoaten en skriuwers út it ferline. Sa is de striid om ’e kreaze Emilia út it ferhaal fan ’e ridder werom te finen by Boccaccio. Dêr hoege wy net fan op te sjen want it wie yn dy tiid wenst dat skriuwers fan inoar lienden en ek letter noch boadskippe in grutte skriuwer as Shakespeare, dy’t der sûnder Chaucer faaks net west hie, graach by oare dichters.


    Sels spriek Chaucer it ‘Algemien Beskaafd Ingelsk’ fan ’e hegere fermiddens, al feroare syn styl mei de maatskiplike posysje fan ’e personaazjes fan plat oant heechdravend, fan rûch oant stichtlik. Der wie noch gjin fêste stavering of grammatika en de taal feroare fan streek ta streek. Sa seit de Pastoar yn syn prolooch dat er út it suden komt en ‘it letterspul fan rim-ram-roef’ net yn ’e macht hat, en dat hy syn ferhaal leaver yn gewoan proaza docht: dêrmei doelt er op ’e alliteraasje dy’t yn it noarden yn ’e swang wie, mar dy’t Chaucer net foar kar naam.


    De Canterbury Ferhalen binne net allinne fan wearde op ’t mêd fan ’e literatuer, mar ek yn histoarysk opsicht. Chaucer hat in dúdlike beskriuwing jûn fan it sosjale libben mei syn regels, wetten, gebrûken en beuzichheden, mar ek fan ’e stân fan ’e wittenskip op it mêd fan bygelyks de stjerrekunde. Hy wie bekend mei de wurking fan it astrolabium, dêr’t er noch in hânlieding bedoeld foar syn soan foar skreaun hat. Dêrnjonken wie er ek bekend mei de genêskeunst en de gemy, al kenne wy dy benammen fan it besykjen om metalen lykas koper te feroarjen yn sulver as goud. It skynt dat Chaucer sels slachtoffer west hat fan ’e falske praktyk fan in algemist. Miskien dat er dêrom de kanunnik, dy’t lju wiismakket de keunst fan it sulvermeitsjen te ferstean, ôfskildert as in baarlike duvel.


    Al mei al libbe Chaucer yn in ûnwisse tiid. As er by ’t flakkerjende ljocht fan fakkels London Bridge oerstuts, seach er de peallen mei dêrop de ûnthalze koppen fan ferrieders, sean en tarre tsjin bedjer, boppe op it poartehûs stean. Namste grutter bewûndering fertsjinnet dizze dichter, dy’t mei de Canterbury Ferhalen in blider en romtinkender sicht op ’e wrâld joech.


    Rieplachte literatuer by it ferfryskjen fan ’e Canterbury Ferhalen:


    
      - Chaucer’s Major Poetry, troch Albert Baugh, Universiteit fan Pennsylvania, dêrfan de Canterbury Ferhalen neffens it Ellesmere hânskrift - 1963


      - The Canterbury Tales, neffens it British Library Harley hânskrift, Dr. Leslie A. Coote - Universiteit fan Hull - 2002


      - The Canterbury Tales yn modern Ingelsk, fan Nevill Coghill -1972


      - Vertellingen van de Pelgrims naar Kantelberg, Dr. A. Barnouw - 1968


      - De Canterbury Verhalen, Ernst van Altena - 1995


      - Gods Filosofen, James Hannam - 2009


      - Het Dagelijks Leven in de Middeleeuwen, Eileen Power - 1963

    


    Nettsjinsteande it gebrûk fan ferâldere wurden as ‘habberguil’, ‘keuvel’ en ‘bierhoep’, fertsjinnet Dr. Barnouw respekt foar syn oersetting yn it Nederlânsk, fanwege syn kreativiteit en it feit dat er sa ticht mooglik by it orizjineel bliuwt. Van Altena hat in nijere oer-setting makke, tige lêsber, al giet er frijer mei Chaucers hânskrift om as Barnouw. It lêste wurk falt op troch it grutte tal noaten.


    En dit is dan de earste Fryske ferzje fan Chaucers ferneamde wurk. Barnouw en Van Altena ha deselde, wat ûnlogyske, ferhalefolchoarder oanholden. Ik ha keazen foar in oare, mear logyske folchoarder, dy’t ek de pree krige yn ’e wittenskiplike tekstedysje fan Albert Baugh fan ’e Universiteit fan Pennsylvania.


    Klaas Hoekstra, Lúnbert 

  


  
     

    ALGEMIENE PROLOOCH


    
      
        Wannear’t april syn swiete buien jit

        En maartske droechte út ’e woartel stjit

        En sa mei soppen eltse ier besproeit,

        Dat troch har krêft it blomte tierich groeit

        En Sefyr ek mei swiete azem driuwt,001

        Dat knop yn bos en heidefjild oantriuwt

        Om út te rinnen en de jonge sinne

        Al rûn hat healwei troch de Raam hinne002

        En lytse fûgels deuntsjes fluitsje en sliepe

        Hiel de lange nacht mei de eagen iepen,

        (Sa jokket har de leafde yn hert en holle)

        Dan sille de minsken wer op beafeart wolle

        En sykje palmdragers op frjemde strannen003

        Nei ’t grêf fan hilligen yn fiere lannen.

        En ’t meastepart, út eltse útoarde wei

        Fan ’t lân wol nei Canterbury ta sa’n dei

        En earje de sillige martler, froed en from,

        Dy’t har op ’t siikbêd helle út ’e dea werom.

        Yn dat seizoen dus barde ’t ris in dei,

        Doe’t ik, ree om mei de beafeart mei,

        Devoat fan hert, dêr’t de Tabbert úthong

        Yn Southwark jûns it nachtkertier yn gong,

        Dat yn dy herberch tsjin de jûn njoggen-

        En-tweintich leauwigen fan ’t hoars gongen,

        Allerhanne lju, dy’t oft ’t sa wêze moast

        Dêr byinoar kamen, all’gear pilgrims hast,

        Fan doel om ek nei Canterbury ta.

        ’t Wie rom genôch yn herberch, stâl en sa,

        Dat elkenien koe krije wat er woe.

        Koartsein, de sinne wie skraach ûnder doe,

        As ik wie yn petear mei guon lju kommen

        En freonlik yn har fermidden opnommen.

        En wy praten ôf fan bêd ôf ree te stean 

        Om nei Canterbury, sa’t ik sei, te gean.

        Hoewol, salang’t der romte en tiid foar is,

        Liket it my reedlik, dat ik earst útlis,

        Ear’t jim mear fan myn fertelling hearre,

        Hokker minsken ’t wienen allegearre

        En de yndruk dy’t ik hie fan alleman,

        Oft elk wol paste by syn rang of stân

        Te oardieljen nei foarkommen en klean,

        Mar earst sil ’k neier op de ridder yngean.

        De ridder wie perfoarst in treflik persoan,

        Dy’t dweepte, fan de earste dei al oan

        Mei ’t hynstespul, syn skoandere ruterij,

        Earlik en kein wie hy, hoflik mar ek frij,

        Want foar syn hear hie hy mei eare fochten

        En nimmen ûndernaam sa fiere tochten

        Nei lannen fan Kristenheid as ’t heidendom.

        Wêr’t er ek hinne gong, hy garre dêr rom,

        Doe’t Aleksandrië foel wie hy der by,

        En op ’t eareplak oan tafel pronke hy

        Faker as oare hearen yn ’t Pruselân.

        Der ried yn Litouwen en yn ’t Russelân

        Gjin Kristen fan syn rang safolle as hy.

        En yn Granada wenne hy leau ’k by

        ’t Belis fan Algeciras, namme fan dy stêd.

        Hy kaam yn Afrika Benámarin oer ’t mêd,

        Yn Anatoalje hie er ek al earder west,

        By Ayas en Attalja focht er op syn bêst.

        En oeral oan de Middellânske strannen

        Gyng er ’t skip út mei syn dappere mannen.

        Fyftjin kear levere hy bluodderich striid,

        Yn Tramisene foar hiel ús Kristenheid,

        By ’t toernoai deade er trije kear syn man.

        Ek hie dyselde krigele edelman

        Meifochten yn ’e striid fan Palatije

        Tsjin de ien as oare heiden yn Turkije. 

        Elkien gunde him de heechste rom,

        Snoad wie er ek op ’t mêd fan wiisdom,

        Yn hâlden en dragen as in faam sa kein.

        Nea hie er immen mei in wurd leechlein,

        Boer en boarger, beide rikte hy de hân

        En wie dêrmei in sieraad foar syn stân.

        Hy droech in smoarge jas fan bombasyn,

        Roastplakken fan ’t harnas sieten der yn.

        Skraach út ’e striid wei hie er oanbean

        As pilgrim op ’e beafeart mei te gean.

        De soan wie ek presint fan dizze hear,

        Kadet en fammegek, by heit noch yn ’e lear,

        Mei hier dat rûnom krolle as wie ’t prest.

        ’t Wie in jongkeardel, tweintich op syn bêst,

        Net lang, net koart, mar fan gemiddeld stal,

        Oersterk, en fluch as wetter boppe-al.

        Hy hie yn ’t Flaamske lân op rutertochten

        Yn Pikardië en by ’t plak Atrecht fochten.

        Yn koarte tiid hie er al skitterje kinnen

        En hope sa syn dames geunst te winnen.

        Hy droech in wammes dat borduerd wie

        As in miede dy’t fol blommen stie.

        Hy song en fluite de godgânske dei,

        En wie fan oansjen fris as de moanne maai’.

        Koart wie syn rok, de mouwen lang en wiid,

        Hy sloech in fraai figuer as hy op ’t hoars ried.

        Hy koe goed dichtsje en ek deklamearje,

        Skilderje, skriuwe, dûnsje en duellearje.

        Gleone sinnen streaken him oant moarntiidsljocht,

        Minder as nachtegeals hie er oan sliep tocht.

        Hoflik fan aard, besocht hy skeel te mijen,

        Middeis plichte er heite fleis te snijen.

        De ridder hie in frijboer dy’t him tsjinne,

        Hy ried net graach mei mear man om him hinne.

        Dy frijboer droech in griene jas en hoed 

        En de pylken yn syn koker eagen goed,

        Flymskerp en mei pauwefearren oan ’e ein,

        Hy droech se op frijboers wize, dat moat sein,

        Nea daalden syn pylken troch in fear te leech,

        Mei ien hân hold hy de swiere bôge heech.

        Brún wie syn gesicht, de holle like keal

        En de moaiste dingen snie hy út in peal.

        In bân siet tsjin de peesklap om syn hân,

        Skyld en swurd hongen oan de mulbân,

        Oan de oare kant swierde in moaie dolk,

        Flymskerp, want yn ûnderhâld by kundich folk.

        Op ’t boarst wie in sulv’ren Kristoffel spjelde,004

        Wylst in jachthoarn, dêr’t je it wyld mei melde,

        Glimmend wreaun en poetst mei sûpe en sân,

        Loswei bongele oan in skouderbân.

        In wâldman wie ’t, mei each foar bûk en es.

        Dan seach ’k in non, of better priores.

        At se glimke kaam se amper út ’e ploai,

        En har swierste eed wie simpel ‘by Eloai’.005

        Se stie bekend as dame Eglantine,

        Sy song swietlûdich missen mei in fine

        Noasklank dy’t fatsoenlik gûnze, korrekt

        Spriek se hiel elegant har Frânsk, perfekt,

        Lykas ’t op Stratfordskoalle oanleard wurdt,

        Want it Parizer Frânsk gong har te hurd.

        Oan tafel iet se treflik fan de bôle,

        Noait liet se kromkes út ’e mûle falle,

        Noch plichte se fingers yn ’e saus te dippen.

        Se brocht de saus foarsichtich nei de lippen,

        Nea foel der in stikje iten op har boarst,

        Se wist hoe’t men jin hâlde en drage moast.

        Hoeden makke se har boppelippe wiet,

        Dat der net in spoar fan fet mear siet

        Op ’t kopke dêr’t se út dronk. Mei oerlis

        Rikte se nei ’t brette fleis of nei de fisk. 

        Sy wie oan tafel ûnderhâldend, bewust

        Oangenaam by ’t moetsjen, der op belust

        Goede manieren foar te jaan, gewoan

        Troch deftichheid, hearrend by har persoan,

        En sjarme út te strielen by elke died,

        Sy wie dêrmei in toanbyld fan hoflikheid.

        Wat har aard en gefoelichheid oangiet,

        Tige meilibjend wie se en o sa swiet,

        Se skriemde triennen as bosters om in mûs

        Dy’t se bliedend yn ’e falle fûn yn hûs.

        En al har hûntsjes fuorre se elke dei

        Bret fleis, brij en bôle út ’e koken wei.

        Se gûlde bitter as in hûntsje stoar

        Of ’t sturtsje knikte troch in slaande doar.

        Se koe har yn meiminsklikheid ferlieze

        En har sluier ploaide op de goede wize.

        Har noas wie elegant, de eagen flessegrien,

        Har mûle sêft en read, mar smel ynsnien,

        Har foarholle aardich breed, mar tige moai,

        In span fan each oant each, as ik sa roai.

        Yn ’e groei wie se net remme nei’t ik wit,

        Har mantel wie sa ’k seach superb’ fan snit.

        Har roazekrâns hie se om de earm dien

        En de paternosters dêrfan wiene grien.

        Der hong in spjeld’ oan mei in gouden A,

        En fierder Amor Vincit Omnia.006

        Sy hie in twadde non om har by te stean

        En trije prysters om mei op reis te gean.

        Dan wie der in muonts, in eminint man

        Op trochgong, en de jacht wied er wyld fan.

        In flinke fint, sa’n abt tusken de hearen,

        Op stâl hie er de hynders stean yn pearen.

        As syn hynders by ’t paad lâns galoppearren,

        Wie ’t rinkeljen fan beagen klear te hearren,

        Net minder fier as de klok fan ’t kleaster droech 

        Neffens de prior dy’t foar master opsloech.

        Sinte Maurus regels of dy fan Benedikt

        Fûn er fierstente âlderwetsk en strikt.

        Leaver liet hy dy âlde dingen wat rêste,

        By rommer regels fielde er him it bêste.

        Dus bleaunen de fromme teksten yn ’e kast,

        Dy’t seinen dat jacht in hillich man net past

        En in regelleaze muonts it like swier hie

        As in fisk dy’t op ’e wâl belâne wie.

        Dat slacht op har dy’t bûten kleasters binne,

        Sa’n tekst woe hy net al te lang op stinne.

        Ik sei de muonts dat hy ferstannich spruts,

        Moast er dan studearje dat de kop him bruts

        Fan ’t drege lêzen yn in kleastersel

        Of bodzje op ’t lân neffens it befel

        Fan Augustyn. Sa’n libben joech te min,

        Lit Augustyn sels bealgje as er kin.

        De muonts wie op syn hynders tige sljocht,

        Syn jachthûnen fleagen as as fûgels yn ’e loft.

        As hy by ’t hazzejeien oer ’t strewiel sprong,

        Fergeat er fan ’e wille ’t gat yn syn pong.

        Syn mouwen wienen borduere mei de hân

        En seame mei it djoerste bûnt fan ’t lân.

        Om syn kape te sluten ûnder ’t kin

        Wie in goudene spjelde him bêst nei ’t sin,

        Mei’t der in leafdesknoopke opsmeid wie.

        Syn keale plasse glânzge sa’t glês die,

        ’t Antlit glom as wie ’t yn ’e oalje set,

        De muonts wie werklik as in baarch sa fet.

        Syn puoljende eachballen liken nea yn rêst,

        Mar glinsteren as hjitte koaltsjes yn in têst.

        Soepele learzens, de hynders yn kondysje,

        De prelaat hie dêr in noflike posysje.

        Hy lijde net oan in tormintearre siel,

        In roastere swan hie hy it leafst as miel, 

        Syn leafste merje wie bruner as in bei.

        Ek wie der in frater fan bombjirken skaai,

        It wie in biddelmuonts, in fleurich hear,

        Lid fan fjouwer oarders, en gjint dy’t mear007

        De keunst ferstie fan fluenske flaaierij

        En fammen ferlate ta in trouwerij,

        Dêr’t er oan bydroech út syn eigen ponge,

        Syn oarder hie oan him in skrand’re jonge.

        Steun en betrouwen krige dy dogeniet

        Fan de heareboeren yn syn wurkgebiet

        En foar rike stedsdames hie de smycht

        It rjocht en hear har meast yntime bycht.

        Ek hie hy, sei er, fan ’e paus lisinsje

        Foar ’t jaan fan in spesjale penitinsje.

        De boetlingen hearde hy goedwillich oan

        En joech er absolúsje op mylde toan,

        Ek de boete dy’t er oplei wie net swier,

        Faaks skeat der dan wat oer oan ’e ein fan ’t jier.

        Want as jo earme oarders rynsk bediele,

        Sis’ je dêrmei dat jo gjin skuld mear fiele.

        As men jild joech, sei hy dat it wis wie,

        Dat men fan jins sûnden berou hân hie.

        Want mannichien is hurd yn siel en kop,

        Mar kin net gûle en kroppet alles op.

        Dêrom, yn stee fan bidden en gegûl,

        Kin men foar jild ek bychtsje op fraters stoel.

        Syn pij siet fol mei spjelde-ark en kammen,

        Lytsguod, foar ’t paaien fan troubere fammen.

        Hy hie in kleare stim en eage blier.

        Mei’t er moai song en spile op ’e lier,

        Garre hy foaral as lietsjesjonger rom.

        Al wie syn hals blanker as in leeljeblom,

        Hy wie sterk genôch om patsers del te slaan.

        Hy koe je fan stedskroegen de nammen jaan

        En fan kastleins en tsjinsters yn elk gat, 

        Better as bidlers of leproazen wist er dat.

        As foarbyld fan in fromme geastlikheid

        Flokte ’t fansels mei de heechwurdichheid

        Fan syn berop om te ferkearen ûnder ’t skom

        Fan kreupele leproazen. ’t Wie nochal dom

        Fanwege ’t profyt, dat net by ’t rosmos lei,

        Mar by adel, middenstân en oar ryk skaai.

        En oeral dêr’t er mar foardiel krije koe,

        Wisten je dat hy behelpsum wêze soe.

        Nimmen koe him benei yn skoaierij,

        De bêste fan syn bidlergroep wie hy,

        Yn ’t skoaidistrikt betelle hy de hier, 008

        Fan dêr’t hy gong bleauwen de bruorren fier.

        Sels in stienearme widdo sûnder skoech

        Krige hy, om’t er ’t mei de gek besloech,

        Safier dat se him in botsen joech

        Ear’t er fuortgong, sadwaande bedroech

        Syn saldo hieltyd mear en dan gong er oan

        As in jonge hûn. Mar dyselde persoan

        Stie ek elkien by dy’t help brek hie

        Foar in lytse foai as ’t rjochtdei wie.

        Dan ferskynde er net as kleasterling

        Yn in fersliten pij fan oardel penning,

        Earder as in paus rûn er der by

        Yn in heale dûbelwollen pij,

        Dy’t wiid opboljend oer syn skouders lei,

        Lykas in kleasterklok, út ’e foarm wei

        Nei ’t jitten, like op in jurk dy’t útrûn.

        Út mâlens lispele hy wat, om’t er fûn,

        Dat dan ’t Ingelsk glêder oer de tonge woe

        As hy op ’e harp spile en der by sjonge soe.

        Dan twinkelen syn eagen like klear

        As op in friesnacht de stjerren fan ’e Bear,

        De man soe Hubert hjitte wie it wurd.

        Doe seach ik in keapman mei in puntburd009 

        Yn bûnte klean, fan ’t hoars seach er op je del,

        Hy droech in beverhoed nei Flaamsk model

        En learzens mei prachtige gaspen toaid.

        Steatlik die de man syn wurd, mar noait

        Hie er oar praat as hokker winst hy meitsje

        Koe, se moasten de see better beweitsje,

        Tocht him; op de Harwich-Hollân linen010

        Wie foar in saakkundige profyt te finen.

        Hy wist de bêste koers, dy wikselman,

        En dat er skulden hie, wa wist dêr fan?

        Hy sifere solide en notearre eksakt

        Lienings, hannelswaar en keapkontrakt.

        Dochs wie ’t in treflik man mei syn besit,

        Mar earlik sein, ik wit net hoe’t er hjit.

        Doe kaam in Oxforder studint yn byld,011

        Lang lyn hie hy mei logika ompield,

        Syn âld kedde wie sa meager as in rôt

        En sels hie er ek net folle fleis om ’t gat.

        Fel en bonke wie er en hy eage skraal,

        Syn keale pij fertelde ek sa’n ferhaal.

        De tsjerke wegere him in gaadlik lean,

        It deiske libben joech ek gjin bestean.

        Tweintich boeken sweefden by syn bêd om,

        Yn ’t read en ’t swart, oer Aristotels wiisdom,

        Dy’t him mear seinen as harp, sneinsk pak of lier.

